‘ધ્યાનથી સાંભળો. હું હાર્યો નથી, કારણ કે મેં પહેલેથી જ હારનો સ્વીકાર કર્યો હતો. જીતવા પ્રયત્ન જ નહોતો કર્યો. મંદિરમાં પણ એ જગ્યાએ બેઠેલો જ્યાં બધાએ ચંપલ-બૂટ કાઢેલાં. લોકો મંદિરમાં ગયા. પ્રાર્થના નામનો શોરબકોર ચાલુ કર્યો. ત્યાં કોઈએ બહારથી આવી બધાને મંદિરમાંથી કાઢ્યા. જે લોકો અંદર ગયા ત્યારે તેમની અક્કડની પક્કડ જોઈ ને નીરખ્યા તો ઊતરી ગયેલા ચહેરા પણ જોયા. પણ મને ન કાઢ્યો. કેમ? હું અંદર ગયો નહોતો. ‘હું’ને હંમેશાં બહાર રાખો. બસ, એટલું બોલી લાઓત્સેએ આંખો મીંચી દીધી. પછી હું મંદિરમાં ગયો ને પ્રભુને કીધું, હું ના બોલું ને તોય તું સાંભળે એટલે તારું નામ ‘ઈશ્વર’ ને તું ન બોલે છતાંય મને સંભળાય એ ‘શ્રદ્ધા’. ઈશ્વર, મેં દર્પણને લૂછ્યું તો હું દેખાયો, પણ ‘હું’ને લૂછ્યો તો તું દેખાયો.